b'\n_START_ARTICLE_\nFloyd Rose\n_START_PARAGRAPH_\nFloyd Rose on s\xc3\xa4hk\xc3\xb6kitaran vibrakampi. Vibrakampij\xc3\xa4rjestelm\xc3\xa4 k\xc3\xa4sitt\xc3\xa4\xc3\xa4 kitaran runkoon asennettavan tallan, jossa on jokaiselle kielelle erillinen hienoviritys, sek\xc3\xa4 lukittavan satulan, jonka avulla kielet lukitaan yl\xc3\xa4p\xc3\xa4\xc3\xa4st\xc3\xa4\xc3\xa4n paikoilleen ennen virityskoneistoa. Soittotilanteessa Floyd Rose mahdollistaa vibrakammen voimakkaan k\xc3\xa4yt\xc3\xb6n ilman kitaran vireen heikkenemist\xc3\xa4 ja t\xc3\xa4m\xc3\xa4n vuoksi se onkin erityisesti raskasta rock-musiikkia soittavien muusikoiden suosiossa._NEWLINE_Floyd Rose -vibrakampij\xc3\xa4rjestelm\xc3\xa4\xc3\xa4 on saatavilla Floyd Rose -tuotemerkin tuotteina, mutta eri valmistajat ovat tuoneet markkinoille oman kampiversionsa Floyd Rose -lisenssin alaisuudessa. Kitaristien terminologiassa Floyd Rose voi tarkoittaa my\xc3\xb6s kaikkia Floyd Rose -tyyppisi\xc3\xa4 vibrakampia valmistajasta riippumatta. Puhekieless\xc3\xa4 k\xc3\xa4ytet\xc3\xa4\xc3\xa4n usein termi\xc3\xa4 "lukkovibra". Floyd Rose Original on tuotemerkin tunnetuin vibrakampi. Nimest\xc3\xa4\xc3\xa4n huolimatta aivan ensimm\xc3\xa4iset Floyd Rose -mallit eiv\xc3\xa4t kuitenkaan sis\xc3\xa4lt\xc3\xa4neet tallan hienoviritysmekanismia. Floyd Rose -tyyppisten vibrakampien lis\xc3\xa4ksi markkinoilla on muitakin hienovirityksen mahdollistavia vibrakampij\xc3\xa4rjestelmi\xc3\xa4, kuten esimerkiksi Kahler Tremolo System.\n_START_SECTION_\nHistoriaa\n_START_PARAGRAPH_\nS\xc3\xa4hk\xc3\xb6kitaran kehitt\xc3\xa4misest\xc3\xa4 innostunut amat\xc3\xb6\xc3\xb6rikitaristi ja korusepp\xc3\xa4 Floyd D. Rose kiinnitti 1970-luvulla huomiota s\xc3\xa4hk\xc3\xb6kitaran vireongelmiin erityisesti voimakkaan vibrakammen k\xc3\xa4yt\xc3\xb6n yhteydess\xc3\xa4. H\xc3\xa4n k\xc3\xa4ytti hienomekaniikan taitojaan uudenlaisen kammen kehittelyss\xc3\xa4 ja ensimm\xc3\xa4inen Floyd Rosen -vibrakampimalli tuli markkinoille 1977. Patentin uusi vibrakampi sai vuonna 1979. Tuona aikana kovassa nosteessa ollut kitaristi Eddie Van Halen otti mallin k\xc3\xa4ytt\xc3\xb6\xc3\xb6ns\xc3\xa4 ja kehitti sit\xc3\xa4 edelleen._NEWLINE_1980-luvulla monet kitaranvalmistajat, kuten yhdysvaltalaiset Kramer, Charvel ja Hamer, sek\xc3\xa4 japanilainen Ibanez alkoivat tuoda markkinoille niin kutsuttuja superstrat -malleja. N\xc3\xa4m\xc3\xa4 olivat l\xc3\xa4hinn\xc3\xa4 Fender Stratocaster -malliin perustuvia kitaroita, jotka oli varustettu Floyd Rose -tyyppisill\xc3\xa4 vibrakampij\xc3\xa4rjestelmill\xc3\xa4 ja niit\xc3\xa4 markkinoitiin erityisesti raskaan rock -musiikin harrastajille._NEWLINE_Muun muassa Kramer Guitars otti Floyd Rose -vibrakammen osaksi kitaroidensa varustusta vuonna 1982. Suuresta suosiosta huolimatta Kramer ajautui konkurssiin vuonna 1991. Keskeisen\xc3\xa4 syyn\xc3\xa4 on mainittu juuri Floyd Rose -lisensseihin liittyv\xc3\xa4t maksuvaikeudet.\n_START_SECTION_\nSoittaminen\n_START_PARAGRAPH_\nEddie Van Halenin valtava suosio ja aggressiivisen soittotyylin levi\xc3\xa4minen kasvatti Floyd Rose -vibrakammella varustettujen kitaroiden kysynt\xc3\xa4\xc3\xa4 ja vibrakammen soitannolliset mahdollisuudet otettiin laajasti k\xc3\xa4ytt\xc3\xb6\xc3\xb6n. Perinteisist\xc3\xa4 vibrakampimalleista poiketen Floyd Rose on mahdollista painaa alas kieli\xc3\xa4 vasten siten, ett\xc3\xa4 kielet hetkellisesti l\xc3\xb6ystyv\xc3\xa4t t\xc3\xa4ysin. Floyd Rose asennetaan yleens\xc3\xa4 ns. kelluvaksi, jolloin kieli\xc3\xa4 voidaan my\xc3\xb6s kirist\xc3\xa4\xc3\xa4 vibrakampea nostamalla. T\xc3\xa4ll\xc3\xb6in talla on perusasennossa vain kielten j\xc3\xa4nnityksen sek\xc3\xa4 vibrakoneiston jousien pit\xc3\xa4m\xc3\xa4n\xc3\xa4._NEWLINE_Floyd Rose -vibrakammen tyypillinen ongelma on yksitt\xc3\xa4isen kielen katkeaminen. Muut kielet menett\xc3\xa4v\xc3\xa4t t\xc3\xa4ll\xc3\xb6in vireens\xc3\xa4, jos talla on asennettu kelluvaksi koska kielten vetoj\xc3\xa4nnitys ja koneiston jousten voima eiv\xc3\xa4t ole en\xc3\xa4\xc3\xa4 tasapainossa._NEWLINE_Muita kieli\xc3\xa4 ei voi lukitun satulan vuoksi viritt\xc3\xa4\xc3\xa4 nopeasti uudelleen ja samasta syyst\xc3\xa4 kielen vaihtaminen ei onnistu nopeasti. T\xc3\xa4st\xc3\xa4 syyst\xc3\xa4 my\xc3\xb6s kielten vahvuuksien vaihtaminen vaatii koneiston s\xc3\xa4\xc3\xa4t\xc3\xb6jen tarkistamisen kielten vedon ja jousien tasapainottamiseksi. Koneistoihin on saatavana kytkett\xc3\xa4vi\xc3\xa4 lukkomekanismeja, jotka lukitsevat vibrakoneiston liikkumattomaksi mik\xc3\xa4 mahdollistaa soiton jatkamisen kunnes instrumentin tai kielen voi vaihtaa. Toisaalta normaali kielten vaihto helpottuu._NEWLINE_Toinen ongelma on kielten kauttakulkujen kuluminen, joka saattaa aiheuttaa kielten ei-toivottua siirtymist\xc3\xa4 ja edelleen vireongelmia soiton aikana. Ongelma voi korostua jos kielten tyyppi\xc3\xa4 halutaan vaihtaa.'